Škola fotografije nastavlja sa radom u novim prostorijama

Škola fotografije Dijane Muminović, nakon restrikcija izazvanih pandemijom korona virusa, nastavljena je sinoć.

Umjesto u zgradi Muzeja grada Zenice, koji je i pokrovitelj ovog kursa, sada se održava u mnogo adekvatnijem prostoru zeničke Sinagoge. Dijana Muminović je fotografkinja, fotoreporterka i magistrica vizuelnih komunikacija. Svoje kurseve fotografije u Muzeju grada Zenice organizuje od 2017. godine. Mnogo je mladih i starijih zeničana prošlo kroz njih i usvojilo vrijedna znanja o ovom vizuelnom mediju. Nakon duže pauze, zbog pandemije korona virusa, sinoć smo,kaže Dijana, u prostoru Sinagoge otvorili novi ciklus našeg kursa. „Mogu reći da se desilo jedno čudo. Nisam očekivala toliki broj novih polaznika i bili smo pomalo nespremni i sa nedovoljno stolica. Moja prva ekipa škole fotografije bila je tu. Oni su mi velika podrška, sada kao asistenti i bez njih ne bi ni bilo ove škole“, kaže Dijana Muminović. Dijana kao edukator nema jednostavan zadatak.

Danas kada svako na svom mobitelu ima fotoaparat, ona objašnjava razliku između obične i one umjetničke fotografije. Pri tome je nevažno kakav uređaj koristite. “Želim da ih naučim da prepoznaju fotografiju prije nego je zabilježe bilo kakvim aparatom jer ako ne prepoznaju šta je to prava fotografija neće je moći ni zabilježiti“, ističe Dijana Muminović i dodaje kako upravo zato preduslov za pohađanje ovog kursa nije posjedovanje profesionalnog fotoaparata. Časovi fotografije biće održavani utorkom i četvrtkom narednih mjesec dana. Za više od 20 polaznika biće spremne diplome i zajednička izložba u prostoru Sinagoge.