Muzej grada Zenica: U pripremi virtuelna izložba fotografija COVID-19 Zenica

Muzej grada Zenice u saradnji sa Školom fotografije intenzivno priprema virtualnu izložbu Covid – 19 Zenica.

„Tokom ovog teškog perioda mi smo intenzivno radili i za sve one koji vole umjetnost pripremili smo brojne i bogate sadržaje putem društvenih mreža, kako za odrasle tako i za one najmlađe. Ono na šta smo ponosni kao ustanova jeste da smo pripremili zanimljive sadržaje i za naše najmlađe koji zbog pandemije nisu išli u školu i vrtiće. Pripremili smo bojanku Bosančice koja je dostupna na našim društvenim mrežama. Djeca su na zanimljiv i njima pristupačan način imali priliku učiti slova bosančice, a mi smo na taj projekat izuzetno ponosni“, kazala je Lejla Agić, muzejski pedagog.

I u narednom periodu pripremaju bogat sadržaj. Članovi škole fotografije tokom korone slikali su svakodnevne situacije u kojima su se ljudi nalazili, dokumentovali smo ih i došli na ideju da pripremimo izložbu kojom ćemo ozvaničiti početak rada, kazala je Dijana Muminović, članica i osnivač ove škole. „Uvijek mi je drago podržati ovakve projekte“, kazao je Adnadin Jašarević, direktor Muzeja te najavio i brojne nove sadržaje. „Nakon izložbe „Dijana i prijatelji“ pripremamo izložbu „Kulin Ban“ koju ćemo na zanimljiv i drugačiji način pokušati približiti prevashodno mladim ljudima“, dodaje Jašarević. Direktor je najavio i brojne interaktivne izložbe te dodao kako su svoja vrata otvorili za projekte koji su drugačiji i do sada nisu viđeni. O zvaničnom datumu otvorenja izložbe javnost će biti naknadno obaviještena.